Ilavský, Ján, generálny riaditeľ Slovenského pozemkového fondu (2010-09-08):
Ďakujem pekne, pán predsedajúci. Vážené pani poslankyne, vážení páni poslanci, v súlade s § 34a zákona č. 330/1991 Zb. o pozemkových úpravách, usporiadaní pozemkového vlastníctva, obvodných pozemkových úradoch, pozemkovom fonde a o pozemkových spoločenstvách v znení neskorších predpisov vám predkladám Výročnú správu Slovenského pozemkového fondu za rok 2009, ktorá bola dňa 2. júna 2010 prerokovaná v Rade pozemkového fondu a bolo mi odporúčané, aby som ju predložil na vaše rokovanie. Vo Výbore Národnej rady Slovenskej republiky pre pôdohospodárstvo a životné prostredie bola správa prerokovaná 2. septembra 2010. Slovenský pozemkový fond ako nepodnikateľský subjekt a neziskový subjekt hospodári podľa príslušných ustanovení zákona č. 330/1991 Zb. a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Bežné hospodárenie fondu sa zabezpečuje podľa vládou Slovenskej republiky schváleného rozpočtu, ktorý je súčasťou rozpočtu verejnej správy. Celkové príjmy v roku 2009 boli splnené na 105,7 %, z toho príjmy v oblasti nájmu poľnohospodárskych pozemkov sa splnili na 115,5 % a príjmy z predaja fondom spravovaných pozemkov na 102,3 %. Priemerný prepočítaný počet zamestnancov fondu v roku 2009 bol 275. Dovoľte mi, aby som v krátkosti uviedol hlavné výsledky fondu podľa hlavných aktivít takto: Jedna z hlavných aktivít sú reštitúcie, ktoré fond zabezpečuje. K 31. 12. 2009 bolo 23 038 vydaných právoplatných rozhodnutí orgánov štátnej správy. Úplne vydaných žiadostí o reštitúcie k 31. 12. bolo 14 536, čiže 62 %. Ku koncu roku 2009 fond evidoval 8 682 nevybavených rozhodnutí, z toho 3 046 podľa zákona č. 229 a 5 636 podľa zákona č. 503. Celková hodnota evidovaných nevybavených žiadostí je 18 020 000 eur. Reštitučné náhrady prevodom náhradných pozemkov sa v priebehu roka 2009 uskutočnili na základe 38 zmlúv na výmere 3 723 790,46 m2 v celkovej hodnote 719 762 eur. Reštitučné náhrady plnené finančnou hotovosťou boli v 1 252 prípadoch plnené platobnými príkazmi v celkovej hodnote 605 364 eur. Ďalšia dôležitá činnosť fondu sú nájmy pozemkov. Na poľnohospodárske využitie fond mal celkove 4 990 nájomných zmlúv s celkovou výmerou 524 252 hektárov, z toho vo vlastníctve Slovenskej republiky 135 500 hektárov a nezistených vlastníkov 388 752 hektárov. Predpis nájomného z nájomných zmlúv na poľnohospodárske využitie bolo 9 814 307 eur, uhradených bolo 93,76 % z tejto sumy. Nájomné zmluvy na iné účely boli v 2 526 prípadoch na výmere 1 439 hektárov s predpisom nájomného 681 313, čo bolo aj uhradené vo výške 84,14 %. Nájomné zmluvy na výkon práva poľovníctva boli na 670 121 hektároch s nájomným 216 996 eur, ktoré boli vybraté na 98,74 %. Prevody štátnej alebo inej pôdy, s ktorou fond nakladá, boli na základe 621 zmlúv na výmere 269,84 hektára vo finančnom objeme 9 710 647 eur. Základom riešenia vlastníckych vzťahov a práv k poľnohospodárskym a lesným pozemkom je konanie o obnove evidencie niektorých pozemkov a právnym vzťahom k nim a pozemkové úpravy na nové usporiadanie vlastníckych vzťahov a užívateľských pomerov. Z celkového počtu 3 536 katastrálnych území na Slovensku zatiaľ sú vypracované registre na 2 493 katastrálnych území, čo je len 71 %, a to robí problém fondu pri usporiadavaní vlastníckych vzťahov. Slovenský pozemkový fond zabezpečil v rámci výdavkov na bežné transfery verejnej správy plnenie pre kapitolu ministerstva pôdohospodárstva na financovanie ROEP prostredníctvom Úradu geodézie, kartografie a katastrov vo výške 3 319 400 eur a na kompenzáciu škôd v poľnohospodárstve spôsobené poveternostnými udalosťami 1 659 000. V roku 2009 fond dosiahol kladný hospodársky výsledok plus 4 526 106,19 eur. Účtovná uzávierka Slovenského pozemkového fondu bola overená audítorskou organizáciou, ktorá konštatovala, že účtovné informácie vo výročnej správe sú vo všetkých významných súvislostiach v súlade s účtovnou závierkou. Účtovná závierka bola taktiež prerokovaná v Rade fondu. Vážené pani poslankyne, vážení páni poslanci, ďakujem vám za pozornosť.